PSG | Netwerk24
Deur Moxima Gama 12 April 2019 05:00
PSG Groep, met Capitec, PSG Konsult, Curro, Zeder en PSG Private Equity as sy vyf grootste belange, se aandeelprys het tussen September 2014 en November 2015 vinnig gestyg – omtrent net toe Capitec se aandeelprys skerp begin styg het. Nadat hy 'n hoogtepunt van 28 495 sent per aandeel getoets het, het die prys skerp afwaarts reggestel tot 16 460 sent.
Teen die einde van 2016 het PSG al sy verliese herwin en in November 2017 'n nuwe hoogtepunt van 29 730 sent getoets.
Die oorsese daalspekulant Viceroy se bewerings in Januarie 2018 dat Capitec " 'n woekeraar met groot onderaangegewe wanbetalings is wat hom voordoen as 'n gemeenskapsmikrofinansier", het veroorsaak dat PSG se aandeelprys met byna 45% getuimel het.
Op die kaarte: PSG het ná 'n lang konsolidasie tussen 23 650 sent per aandeel en 19 485 sent herstel en kan binnekort sy ongeëwenaarde hoogtepunt van 29 730 sent teiken. PSG het verlede jaar 'n konsolidasie van 11 maande getrotseer en verhandel tans in die stygende fase van 'n onder-na-bo- patroon – in 'n bulkanaal.
Noudat die stof gaan oor die Capitec-fiasko gaan lê het, verwag ek die prys sal sy ongeëwenaarde hoogtepunt weer toets. PSG bly 'n gesonde maatskappy met uitstekende bestuur wat kapitaal goed toewys.
Gaan lank: Die aandeelprys verhandel nou in 'n bulkanaal en as hy deur die boonste helling breek, kan hy opskiet tot 29 730 sent. Aangesien PSG nie voorheen deur dié vlak kon breek nie, kan hy daar konsolideer, en selfs terugtrek. As die steun egter stewig teen 26 565 sent behou word (nadat hy die 29 730 sent- ongeëwenaarde hoogtepunt getoets het), verwag 'n beweging deur dié hoogtepunt tot sy eerste medium- tot-langtermynteiken op 36 000 sent.
Gaan kort: 'n Ommekeer deur 21 925 behoort rooiligte te laat flikker. 'n Regstelling tot die hoofsteuntendenslyn of steunvlak van 13 415 sent kan volg ná afwaartse potensiaal deur 19 485 sent. Verminder lang posisies onder 21 925 sent – verkoop onder 19 485 sent.